24/01/2022 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 3481/2022.- Aprobación das bases do Programa FO203/2022.

Por resolución do Presidente da Deputación núm.3481, do 20 de xaneiro de 2022, aprobáronse as Bases reguladoras do programa de subvencións a entidades sen ánimo de lucro para realizar actividades culturais durante o ano 2022, co seguinte texto: BASES REGULADORAS DO PROGRAMA DE SUBVENCIÓNS A ENTIDADES SEN ÁNIMO DE LUCRO PARA REALIZAR ACTIVIDADES CULTURAIS DURANTE O ANO 2022 Datos do programa Exposición de motivos A Deputación da Coruña, no marco das súas competencias, destina importantes recursos á actividade de fomento, principalmente mediante a concesión de axudas económicas orientadas á promoción de actividades e investimentos, e mantemento de centros e servizos considerados de interese público, coa finalidade de contribuír a que as entidades privadas da provincia acaden os obxectivos que lles son propios e de fomentar a participación da cidadanía nos distintos ámbitos de actuación e promover a igualdade de xénero.1.- BASES XERAIS DIRIXIDAS A ENTIDADES SEN ÁNIMO DE LUCRO Base 1.- Réxime xurídico xeral O marco normativo polo que se rexerán as subvencións concedidas pola Deputación da Coruña está constituído polas leis e disposicións que se citan a continuación e polas súas normas de desenvolvemento, polas normas que se citen, no seu caso, na base 1 específica, así como por cantas outras normas, legais ou regulamentarias, que conteñan prescricións relativas ás subvencións ou sexan susceptibles de produciren efectos no devandito ámbito: • Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento. • Lei 9/2007, do 13 de xuño, de subvencións de Galicia. • Lei 7/1985, do 2 de abril, reguladora das bases de réxime local. • Lei 5/1997, do 22 de xullo, de administración local de Galicia. • Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. • Lei 39/2015, do 1 de outubro, de procedemento administrativo común das administracións públicas. • Lei 40/2015, do 1 de outubro, de réxime xurídico do sector público. • Lei 3/1983, do 15 de xuño, de normalización lingüística. • Lei orgánica 3/2018, do 5 de decembro, de protección de datos persoais e garantía dos dereitos dixitais. • Lei 6/2020, do 11 de novembro, reguladora de determinados aspectos dos servizos electrónicos de confianza. • Lei orgánica 3/2007, do 22 de marzo, para a igualdade efectiva de mulleres e homes. • Decreto lexislativo 2/2015, do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. • Lei galega 11/2007, para a prevención e tratamento integral da violencia de xénero. • Lei 2/2014, do 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia. • Regulamento orgánico e Bases de execución do orzamento de 2022 da Deputación da Coruña. • Ordenanza xeral de subvencións e transferencias da Deputación da Coruña do 30 de xullo do 2021, BOP 150, do 10 de agosto de 2021, • Ordenanza xeral de administración electrónica da Deputación da Coruña do 6 de novembro do 2015, BOP 56 do 23 de marzo de 2016. • Ordenanza de uso da lingua galega na Deputación da Coruña do 15 de setembro de 2017, BOP núm.186 do 29 de setembro de 2017. Base 2.- Tramitación telemática e sinatura de documentación 2.1.- Tramitación telemática Polo que se refire ao tipo de tramitación, esta realizarase de maneira telemática (a través da plataforma Subtel). A tramitación telemática aplicarase a todas as fases do procedemento: solicitude, concesión, xustificación, desistencia e renuncia, incluíndo en cada unha delas as notificacións e as comunicacións, os requirimentos de información e emenda de deficiencias, así como os envíos de documentación que sexan necesarios para tramitar os expedientes. A entidade deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando lle notifique a circunstancia pertinente á Deputación. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.2.2.- Sinatura de documentación A documentación deberá vir asinada como se indica: • No caso das certificacións, pola secretaría co visto e prace da presidencia ou persoa na que delegue. • No caso das declaracións, compromisos e outra documentación, pola presidencia ou persoa que represente a entidade. • No caso das certificacións de gastos e ingresos, quen exerza as funcións financeiras ou de tesourería e a persoa que exerza a representación legal da entidade. Para estes efectos, deberán dispoñer de certificado dixital: • Quen ocupe a presidencia da entidade ou quen teña delegadas as súas funcións. • Quen ocupe a secretaría da entidade. • Quen exerza as funcións financeiras ou de tesourería. Base 3.- Obxecto, forma, prazo e documentación da solicitude 3.1.- Obxecto da solicitude Na solicitude deberá indicarse o obxecto da actividade/investimento/proxecto para a que se solicita subvención, de forma clara, concreta e precisa, cunha denominación diferenciada do título da convocatoria, que permita coñecer as actuacións que se van desenvolver, salvo as excepcións previstas nas bases específicas.3.2.- Forma As entidades interesadas en participar en cada convocatoria deberán presentar unha solicitude a través do apartado correspondente á convocatoria da plataforma telemática Subtel (na páxina web https://sede.dacoruna. gal/Subtel/) cubrindo os campos da solicitude e presentando toda a información que se solicita, teranse por non presentadas as rexistradas fóra da plataforma Subtel. No caso de que a documentación sexa incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento. Só poderá concederse unha subvención por entidade, salvo as excepcións previstas nas bases específicas. Non se admitirá máis dunha solicitude por entidade en cada convocatoria, salvo as excepcións previstas nas bases específicas. Considérase unha soa entidade, todas aquelas nas que as persoas socias, administradoras ou directivas sexan comúns nunha porcentaxe superior ao 50% en dúas ou máis entidades, nos termos establecidos na Lei xeral de subvencións e nas súas normas de desenvolvemento, así como as que puidesen encaixar no concepto de grupo nos termos dispostos no Código de Comercio. No caso de presentación de varias solicitudes nunha mesma convocatoria, só se terá en conta a última presentada, que deixará sen efecto e anulará todas as anteriores. Non axustarse aos termos desta convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño de subvencións de Galicia.3.3.-Prazo de presentación O prazo de presentación de solicitudes determinarase no anuncio do extracto de cada convocatoria que se publicará no BOP, por conduto da Base de Datos Nacional de Subvencións.3.4.- Documentación que se ha presentar As entidades deberán acreditar o cumprimento dos requisitos indicados nas presentes bases referidos á data anterior á publicación da convocatoria e achegar a documentación correspondente, que se recolle no punto 3.- Anexo I-Documentación da solicitude Base 4.- Compromisos e obrigas Os/as beneficiarios/as da presente convocatoria deberán cumprir, os seguintes compromisos e obrigas: · Estar legalmente constituída antes de presentar a solicitude e dispor de estatutos debidamente inscritos no rexistro público correspondente e adaptados á lexislación vixente. · Cumprir con todos os requisitos indicados nestas bases e manter a mesma forma xurídica da entidade solicitante desde a data de publicación da convocatoria da axuda e ata a finalización do período subvencionado. · Tratándose de asociacións constituídas ao abeiro da Lei orgánica 1/2002, reguladora do dereito á asociación, deberán contar cun mínimo de 25 membros. · Declarar no momento de presentación da solicitude que non presenta máis dunha solicitude por entidade na mesma convocatoria. · Non estar incurso en ningunha das prohibicións dispostas no artigo 10 da Lei 9/2007, do 13 de xuño, de subvencións de Galicia. · Estar ao corrente nas súas obrigas coa Facenda Pública, Seguridade Social e Deputación da Coruña e autorizar á Deputación para obter as certificacións acreditativas de que se está ao corrente. · Declarar a obtención de subvencións ou axudas procedentes doutras administracións e entidades públicas ou privadas, nacionais ou internacionais. · Comunicar de inmediato a través da Plataforma de tramitación telemática Subtel calquera modificación que puidese afectar a algún dos datos recollidos na solicitude inicial realizada, para a valoración do caso por parte da Unidade Xestora da axuda. · Empregar a subvención outorgada para o mesmo fin para o cal foi concedida, axustándose aos termos das bases xerais e específicas de cada convocatoria e de conformidade coa lexislación vixente. · Solicitaren, polo menos, tres ofertas de distintas empresas provedoras no caso de que o gasto sexa superior a 15.000 € ( IVE excluído) no caso da prestación de servizos ou subministracións ou superior a 40.000 € (IVE excluído) nos contratos de obras, nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas. · Dar o seu consentimento ao tratamento de datos de carácter persoal e a súa publicación de acordo coa lexislación vixente en materia de protección de datos de carácter persoal. · Utilizaren, con carácter xeral, unha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero. · No caso de que algunha das actividades que execute a entidade solicitante implique o contacto habitual con menores, deberá comprobar que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como por trata de seres humanos. (De acordo coa Lei orgánica 1/1996, de protección xurídica do menor, de modificación do Código civil e da Lei de axuizamento civil). · Faceren constar a colaboración da Deputación da Coruña en toda a información (impresa, informática ou audiovisual) que fagan das actividades ou investimentos subvencionados, así como na súa páxina web. · Na parte específica do programa concretaranse os medios para o cumprimento da obriga de dar publicidade á achega provincial. · Esta obriga entenderase como mínimo desde a data de concesión e ata o pagamento da subvención. · Non se subvencionarán solicitudes que exclúan a lingua galega. Os proxectos subvencionados deberán ter como lingua vehicular de desenvolvemento a lingua galega, así como tamén o será dos soportes divulgativos das actividades (web, redes sociais, cartelaría, folletos e equivalentes) e de calquera outro aspecto vinculado, sen que iso exclúa a posibilidade de utilizaren tamén outras linguas. · Xustificar o cumprimento dos obxectivos, requisitos, condicións e da finalidade suxeita á subvención, someténdose ás actuacións de comprobación e control, que poderá efectuar a Deputación da Coruña, así como outras comprobacións e control financeiro que poidan realizar os órganos de control competentes, tanto nacionais como comunitarios, internos ou externos, achegando canta información lle sexa requirida no exercicio das actuacións anteriores. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código penal. · Así mesmo, as entidades beneficiarias das subvencións teñen a obriga de conservaren os documentos xustificativos da aplicación dos fondos recibidos durante un mínimo de catro anos, que se han contar dende a data da percepción ou cobramento da subvención, en tanto que poderán ser obxecto das correspondentes actividades de control. · Autorizar á Deputación a consultar os datos fiscais relacionados coa súa actividade empresarial. · Cumprir os requisitos e as obrigas sinaladas no artigo 5 e 6 da Ordenanza xeral de subvencións e transferencias. Estes requisitos e obrigas completaranse co disposto, no seu caso, nas bases específicas da convocatoria. A constatación do incumprimento dos requisitos necesarios ou das obrigas asumidas como consecuencia da concesión da subvención, así como a falsidade documental, poderá dar lugar á extinción do dereito ao seu goce ou á modificación da resolución de concesión, ao reintegro das cantidades percibidas e, no seu caso, á incoación do correspondente expediente sancionador conforme ao previsto na Lei 38/2003, do 17 de novembro, xeral de subvencións así como cantas responsabilidades de todo orde poidan derivarse. Base 5.- Procedemento de concesión e aprobación. O procedemento de concesión da subvención recollida nesta base tramitarase en réxime de concorrencia competitiva, de acordo co disposto no artigo 22.1 da Lei 38/2003, do 17 de novembro, xeral de subvencións. Para os efectos desta lei, terá a consideración de concorrencia competitiva o procedemento mediante o cal a concesión das subvencións se realiza mediante a comparación das solicitudes presentadas, coa fin de establecer unha prelación entre estas de acordo cos criterios de valoración fixados nestas bases reguladoras e na súa posterior convocatoria, e adxudicar, co límite fixado na convocatoria dentro do crédito dispoñible, aquelas que obteñan maior valoración en aplicación dos citados criterios. Logo de que o servizo correspondente, co carácter de órgano instrutor do procedemento de concesión, teña determinado as solicitudes recibidas e, se é o caso emendadas, que reúnen todos os requisitos regulados nestas bases, someteraas a un comité técnico de valoración, no caso de estar establecido na parte específica da convocatoria, designado polo órgano competente e composto por un mínimo de tres persoas expertas ou de recoñecido prestixio profesional sobre a materia, que deberá facer unha valoración e asignación de puntos a cada solicitude, aplicando os criterios establecidos en cada convocatoria específica segundo o disposto no apartado anterior. As funcións de secretaría dos comités técnicos serán realizadas por persoal funcionario do servizo correspondente, con voz, pero sen voto. En función dos puntos asignados, e dentro do límite máximo do crédito dispoñible, a xefatura do servizo instrutor realizará proposta motivada, na que expresará a relación de solicitantes para os que se propón a concesión de subvención e a súa contía, así coma as solicitudes desestimadas, as desistidas e as non admitidas a trámite. No caso de producirse empate na puntuación mínima para obter a subvención, atenderase á data e hora de presentación das solicitudes empatadas, primando aquelas que se presentasen con anterioridade e atendendo ao crédito dispoñible. Exceptúase a obriga de facer a valoración e asignación de puntos de cada solicitude cando o crédito consignado sexa suficiente para atender a todas as solicitudes que reúnan os requisitos polo importe solicitado. A concesión realizarase segundo o regulado na parte específica da convocatoria, que poderá optar por unha das seguintes opcións en canto ao procedemento a seguir: • Concesión provisional/definitiva Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás persoas interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formular desistencia expresa, a subvención entenderase aceptada tacitamente. As alegacións que, de ser o caso, presenten as persoas interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presenten alegacións no prazo establecido para o efecto, a resolución ata entón provisional terá o carácter de definitiva. • Concesión definitiva No caso de que a Unidade Xestora, detecte calquera deficiencia referida á solicitude ou documentación achegada, realizará requirimento ao solicitante, para que a emende a través da plataforma Subtel, dispoñendo dun prazo de 10 días naturais para aceptar a notificación e 10 días hábiles desde a aceptación para a corrección das deficiencias requiridas. No caso de que o/a solicitante non emende neste prazo, teráselle por desistido da súa solicitude. A Presidencia da Deputación ditará resolución de concesión definitiva, que deberá ser notificada aos/ás interesados/as mediante a publicación no Boletín Oficial da Provincia. As resolucións de concesión deberán conter a relación dos/as solicitantes aos/ás que se lles concede a subvención e a desestimación expresa das restantes solicitudes. Reformulación de solicitudes: Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención. Cambios de obxecto: Non se admitirán cambios de obxecto, salvo as excepcións establecidas nas bases específicas. O simple cambio dalgún dos conceptos de gasto subvencionados non se considerará cambio de obxecto, tampouco o cambio de lugar onde se faga a actividade, pero haberá que comunicarlle telematicamente á Deputación esa circunstancia antes de que se produza. Base 6.- Prazo de resolución e notificación O prazo máximo para resolver será de 9 meses contados desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, do 13 de xuño, de subvencións de Galicia. A resolución conterá a relación de solicitudes ás que se lles concede a subvención e a desestimación expresa das restantes solicitudes. Notificaráselle aos interesados segundo o previsto no artigo 40 da Lei 39/2015 e publicarase no BOP segundo o regulado no artigo 45.1. b) da Lei 39/2015 por ser un acto integrante dun procedemento de concorrencia competitiva. Base 7.- Desistencia da solicitude ou renuncia á subvención 7.1. Antes da concesión - desistencia da solicitude Unha vez presentada a solicitude e antes da concesión, as entidades solicitantes, poderán desistir da súa petición. A desistencia realizarase por escrito mediante a presentación do modelo correspondente que estará dispoñible na plataforma Subtel.7.2. Despois da concesión - renuncia á subvención Unha vez publicada a resolución definitiva de concesión da subvención polo órgano competente, as entidades beneficiarias poderán renunciar á subvención por circunstancias excepcionais debidamente xustificadas axustándose ao modelo que estará dispoñible na plataforma Subtel. Base 8.- Publicidade das subvencións concedidas A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación entenderá cumprida a obriga de dispor dun Rexistro Público de Axudas, Subvencións e Convenios, ao que se refire a disposición adicional sexta da Lei de subvencións de Galicia, mediante a publicación na Base de Datos Nacional de Subvencións da información disposta no artigo 20 da Lei 38/2003. Base 9.- Xustificación e pago 9.1. Prazo de xustificación Segundo o indicado nas bases específicas.9.2. Documentación A indicada no punto 3.- Anexo II- Documentación da xustificación.9.3. Tramitación da xustificación Unha vez recibida a documentación, a unidade xestora comprobará a correcta xustificación desta. No caso de ser correcta, será emitido un informe-proposta de aprobación da xustificación presentada. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento, ditándose a resolución de perda do dereito ao cobro, que será notificada á entidade beneficiaria. A Deputación da Coruña poderá requirirlle á entidade beneficiaria a documentación que estime pertinente para os efectos de comprobar o cumprimento da finalidade da subvención. Neste proceso de control, a Deputación poderá efectuar comprobacións materiais encamiñadas á verificación da realización efectiva das actividades ou investimentos subvencionados, mediante a visita ás entidades por parte de funcionarios provinciais, de acordo co disposto nos artigos 32 e 33 da Lei 38/2003 xeral de subvencións. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento. Producirase o reintegro ou a perda do dereito ao cobro total ou parcial da subvención no suposto de: 1 Falta de xustificación ou xustificación insuficiente.2 Falta de achega da documentación requirida.3 Demais causas establecidas no artigo 37 da Lei 38/2003, do 17 de novembro, xeral de subvencións.9.4. Consideracións xerais • As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. • O coeficiente de financiamento defínese como o cociente entre o importe da subvención solicitada e o importe do orzamento de gastos presentado. • O orzamento subvencionado para xustificar será o resultado de dividir o importe da subvención concedida polo coeficiente de financiamento. • En todo caso o importe da subvención que se ha aboar non pode ser de tal contía que, en concorrencia con outras subvencións ou axudas de administracións públicas ou de entidades privadas máis os ingresos derivados da actividade ou investimento superen o custo da dita actividade ou investimento. • Para a valoración do cumprimento da finalidade básica da subvención, terase en conta o seguinte: o No caso de que se xustifique gasto por un importe igual ou superior ao orzamento subvencionado para xustificar, aboarase a totalidade da subvención. o No caso de que se xustifique gasto inferior ao 100% e igual ou superior ao 50% do orzamento subvencionado para xustificar, aboarase a parte proporcional da subvención. o No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. · A entidade beneficiaria deberá pagar aos provedores de bens e servizos así como as persoas traballadoras, mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a entidade ordenante (perceptora da subvención), a persoa/entidade beneficiaria (provedora do ben, servizo ou persoas traballadoras), o concepto, o importe e a data de pago. Non obstante, para os gastos que non excedan de 150 € admitiranse os pagamentos en metálico. O pago dos seus gastos xustificativos deberá realizarse antes de que transcorra un mes contado a partir da percepción da subvención. No caso contrario, o dito gasto considerarase como non válido para os efectos de xustificación da subvención Gastos subvencionables • Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención sempre que resultaran estritamente necesarios para executar o proxecto ou actividade subvencionada e devindicaran no prazo establecido na convocatoria. • As bases específicas desta convocatoria detallan as contas e a descrición dos gastos que se consideran subvencionables nela. O importe de IVE non se considerará gasto subvencionable cando sexa susceptible de recuperación ou compensación pola entidade. • A empresa que facture os bens ou servizos debe estar dada de alta na actividade económica correspondente aos bens ou servizos que prové, e recollida no Certificado de situación censual da Axencia Estatal da Administración Tributaria con anterioridade á data de emisión da factura. • O importe do gasto subvencionable non poderá superar o valor razoable segundo as normas contables nin o prezo de mercado. • Non se poderán utilizar intermediarios que se limiten a xestionar a compra ou o servizo aumentando así o prezo final facturado.9.5. Pago O pago farase efectivo unha vez comprobado o cumprimento dos requisitos indicados nas bases reguladoras e realizarase, con carácter xeral, nun pago único, salvo as excepcións que poidan regular as bases específicas. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola entidade beneficiaria no modelo establecido con carácter xeral para todos os pagamentos pola Deputación. No caso de non estar ao corrente nas súas obrigas coa Facenda Pública, Seguridade Social e Deputación da Coruña, e de que teña xustificado o cumprimento das condicións da subvención, advertirase á entidade beneficiaria de que non se procederá ao pagamento e concederáselle un prazo de tres meses para xustificar que ten regularizada a súa situación; De non achegar xustificación no indicado prazo declararase a perda do dereito á subvención outorgada. O pagamento terá que realizarse no prazo máximo de catro meses desde que a entidade beneficiaria presentara completamente a documentación xustificativa. Base 10.- Subcontratación De acordo coa establecido no artigo 27 da Lei 9/2007, do 13 de xuño, de subvencións de Galicia, enténdese que un beneficiario subcontrata cando concerta con terceiros a execución total ou parcial da actividade subvencionada. Queda fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada. Para determinar a existencia de subcontratación atenderase ao obxecto social da entidade solicitante. Admitirase a subcontratación para as prestacións de bens e servizos que non poida prover por si mesma a entidade solicitante, ao estaren fóra do seu obxecto social. Non se poderán contratar as ditas prestacións con terceiros intermediarios que se limiten a xestionar a compra ou o servizo sen engadir valor adicional, aumentando así o prezo final facturado. Así mesmo, admitirase a subcontratación co límite máximo do 40 por cento do importe da actividade subvencionada, sumando os importes de todos os subcontratos. En ningún caso o beneficiario poderá concertar a execución total ou parcial das actividades subvencionadas con: • Persoas ou entidades incursas nalgunha das prohibicións do artigo 13 da Lei xeral de subvencións. • Persoas ou entidades que perciban outras subvencións para a realización da actividade obxecto de contratación. • Intermediarios ou asesores nos que os pagos se definan como unha porcentaxe de custo total da operación, a menos que este pago estea xustificado con referencia ao valor de mercado do traballo realizado ou os servizos prestados. • Persoas ou entidades vinculadas co beneficiario, salvo que concorran as circunstancias dispostas na base 11. • Persoas ou entidades solicitantes de axuda ou subvención na mesma convocatoria e programa, que non obteñan subvención por non reunir os requisitos ou non acadar a valoración suficiente. Base 11.- Operacións vinculadas No caso de que o solicitante concerte a execución total ou parcial da actividade obxecto da subvención con persoas físicas ou xurídicas vinculadas á entidade, segundo o disposto no artigo 29.7. d) da Lei xeral de subvencións, no momento da solicitude deberá presentar solicitude de autorización. Considérase que existe vinculación coas persoas físicas e xurídicas nas que concorra algunha das circunstancias establecidas no artigo 68.2 do RD 887/2006 polo que se aproba o Regulamento da lei xeral de subvencións. Para contratar a persoas ou entidades vinculadas co beneficiario, deben cumprirse os seguintes requisitos: 1. Que se obteña a previa autorización expresa da Deputación.2. Que o importe subvencionable non exceda do custo incorrido pola entidade vinculada. A acreditación do custo realizarase na xustificación nos mesmos termos establecidos para a acreditación dos gastos do beneficiario.3. Que a contratación de actividades e servizos con persoas vinculadas non supere o límite máximo do 40 por cento do importe da actividade subvencionada, sumando os importes de todos os contratos con persoas vinculadas. Base 12.- Incumprimentos e sancións. O incumprimento dos prazos na presentación das solicitudes de axuda ou da emenda da documentación correspondente, se procede, suporá a exclusión do proceso de valoración para o outorgamento da subvención. Se unha vez transcorrido o prazo de xustificación sinalado na parte específica destas bases sen que a entidade presente a documentación xustificativa, a Unidade Xestora requirirá para que a presente no prazo improrrogable de 15 días desde a notificación, advertíndolle que, noutro caso, perderá o dereito ao cobro, sen prexuízo das responsabilidades dispostas na Lei xeral de subvencións. A presentación da documentación neste prazo excepcional non eximirá á entidade beneficiaria da sanción que lle corresponda segundo a gradación das sancións pecuniarias pola comisión de infraccións leves recollidas na Ordenanza xeral de subvencións e transferencias da Deputación da Coruña vixente. No caso de imposición de sancións e aceptada esta pola beneficiaria, aplicarase a compensación do importe da sanción mediante desconto no mandamento de pago. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 13.- Protección de datos persoais Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fun­damentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude ( https://www.dacoruna. gal/documentacion/impresos-oficiais ). 2.- BASES ESPECÍFICAS Base 1. Obxectivos e réxime xurídico específico 1.1.-Obxectivos A Deputación da Coruña, no marco das súas competencias, destina importantes recursos á actividade de fomento, principalmente mediante a concesión de axudas económicas orientadas á promoción de actividades e investimentos, e mantemento de centros e servizos considerados de interese público, coa finalidade de contribuír a que as entidades privadas da provincia acaden os obxectivos que lles son propios e de fomentar a participación da cidadanía nos distintos ámbitos de actuación e promover a igualdade de xénero. No ano 2022, no contexto dunha realidade social, económica e cultural de saída da pandemia da COVID19, a área de Cultura da Deputación da Coruña renova a súa aposta polo apoio ao sector cultural en todas as súas dimensións, e moi especialmente naquelas máis directamente vinculadas á creación de emprego e mantemento de estruturas profesionais e creativas. Lingua galega: O Estatuto de Autonomía de Galicia, aprobado en 1981, puxo fin no plano legal á prohibición e discriminación padecida pola lingua galega durante a Ditadura franquista, dispoñendo no seu artigo 5º que: 1. A lingua propia de Galicia é o galego.2. Os idiomas galego e castelán son oficiais en Galicia e todos teñen o dereito de os coñecer e de os usar.3. Os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento. Pola súa banda, a Lei de n ormalización l ingüística, aprobada en 1983, sinala no seu artigo 4.1 que o galego, como lingua propia de Galicia, é a lingua oficial das institucións da comunidade autónoma, da súa Administración, da Administración local e das entidades públicas dependentes da comunidade autónoma; no seu artigo 6.1, que os cidadáns teñen dereito ao uso do galego, oralmente e por escrito, nas súas relacións coa Administración pública no ámbito territorial da comunidade autónoma; no seu artigo 6.2, que as actuacións administrativas en Galicia serán válidas e producirán os seus efectos calquera que sexa a lingua oficial empregada; no seu artigo 6.3, que os poderes públicos de Galicia promoverán o uso normal da lingua galega, oralmente e por escrito, nas súas relacións cos cidadáns; e no artigo 10 que os topónimos de Galicia terán como única forma oficial a galega e que lle corresponde á Xunta de Galicia a determinación dos nomes oficiais dos topónimos de Galicia. Finalmente, o artigo 7.1 da Lei 5/1997 da administración local de Galicia especifica que o galego, como lingua propia de Galicia, tamén o é da súa Administración local. Ademais, detalla que as convocatorias de sesións, ordes do día, mocións, votos particulares, propostas de acordo, resolucións nas comisións informativas, actas, notificacións, recursos, escrituras públicas, comparecencias xudiciais e todos os actos de carácter público ou administrativo que se realicen por escrito en nome das corporacións locais se redactarán en lingua galega. Pola súa parte, desde o ano 2017 esta Deputación conta cunha Ordenanza de usos da lingua galega que define o marco lingüístico de funcionamento interno e os criterios que rexen neste aspecto. A pesar do recollido no devandito marco legal, a evolución do contexto cultural e a carencia de políticas de apoio á lingua galega no plano social e educativo nas últimas décadas fai que, como sinalan todos os datos dos estudos científicos realizados ao respecto, a lingua galega continúe hoxe a vivir unha situación de evidente desigualdade social, e que a produción cultural, científica e comercial realizada en lingua galega atope grandes dificultades para se poder desenvolver en normalidade no noso propio país. A Área de Cultura da Deputación da Coruña, consciente desta realidade e convocante desta liña de subvencións, considera que as administracións públicas galegas temos a obriga legal e o deber político de garantir que non se produzan discriminacións nin desigualdades, sexan estas da natureza que sexan, e dentro delas tampouco as que se dan nos usos lingüísticos. O ámbito público debe ser exemplar no seu esforzo e compromiso para facer posible en Galicia o que hoxe non o é: vivir con normalidade en galego, en todos os campos da vida social, cultural e económica. Para logralo, son fundamentais as políticas públicas que apoien claramente a diversidade cultural e garantan o dereito á produción e ao acceso cultural no noso idioma. Non desenvolver políticas de apoio á lingua galega supón contribuír, por abandono de responsabilidade pública, á súa minoración social e á continuidade e agravamento da desigualdade hoxe existente.1.2 Réxime xurídico específico. Lei 1/2002, do 22 de marzo, reguladora do dereito de asociación. Base 2. Obxecto 2.1 Obxecto As axudas económicas obxecto da presente convocatoria destinaranse á realización de actividades culturais por parte das entidades sen ánimo de lucro da provincia. Na procura dunha mellora na definición do obxecto desta convocatoria e da súa utilidade e impacto social, a Área de Cultura da Deputación da Coruña busca perfilar progresivamente esta liña de axudas como unha convocatoria orientada ao apoio ao desenvolvemento de proxectos culturais, e non ao simple financiamento de actividades culturais illadas e inconexas entre elas. Por tanto, a importante aposta económica que se realiza nesta liña quérese que repercuta na posta en marcha de proxectos, comprendido este termo como programas unitarios de actividades que comparten vinculación e coherencia temática, de obxectivos e de identidade como conxunto. A convocatoria de 2022 atende, nalgunha das súas modalidades, ambas realidades, mais introduce mecanismos de valoración que premian o desenvolvemento de proxectos e programas culturais sobre a simple realización de actividades soltas. É intención desta Área de Cultura delimitar progresivamente o obxecto da convocatoria neste sentido. Canto ás modalidades internas, a convocatoria FO203, no ánimo de procurar unha mellora da eficiencia na xestión e tramitación cara ás entidades e da eficacia na súa utilidade de cara á concreción dos obxectos das axudas, distingue catro tipos de entidades. As entidades indicarán na súa solicitude de cal das catro modalidades forman parte, e enfocarán a programación de actividades para a que solicitan apoio en función da natureza e tipoloxía dos proxectos susceptíbeis de seren subvencionados en cada unha delas. O Servizo de Cultura da Deputación procederá, caso de detectar escollas erróneas de modalidade por parte das entidades, á súa corrección e adscrición á modalidade axeitada. Só serán obxecto de axuda os gastos de carácter corrente, en ningún caso bens inventariables. A realización do programa de actividades para o que sexa concedida a subvención será de exclusiva responsabilidade da entidade, así como as obrigas fiscais e de seguridade social que delas se deriven. As catro modalidades desta convocatoria son as que se indican a continuación: MODALIDADE A. Entidades de natureza cultural (asociacións culturais e entidades que teñan o seu carácter cultural debidamente acreditado no seus estatutos). Nesta modalidade, apoiarase unicamente o desenvolvemento de proxectos e actividades culturais vinculadas á creación, investigación, formación e difusión cultural e á dinamización sociocultural do territorio. Indicamos a modo de exemplo unha relación de actividades susceptibles de contaren con apoio económico: • As actividades de elaboración, edición e difusión de contidos culturais: libros, revistas, discos, filmes, propostas musicais e escénicas, exposicións, xornadas, congresos, clubs de lectura, recitais. • As programacións artísticas: ciclos, certames, xornadas, concertos, presentacións… • O desenvolvemento de traballos e actividades culturais de investigación, formación, análise ou debate: seminarios, cursos, congresos, simposios, xornadas formativas, publicacións, mesas debate, conferencias, charlas… • Os proxectos de apoio á creación: residencias artísticas, convocatorias de bolsas artísticas, etc. • Os proxectos socioculturais. • Os proxectos de recuperación da historia e a memoria local. • Os proxectos das entidades de tempo libre, unicamente cando sexan proxectos integrais e non actividades illadas e teñan unha clara orientación cultural e/ou patrimonial. • Os proxectos de apoio e fomento da creatividade artística das persoas e colectivos. • Os proxectos e actividades de posta en valor e difusión do patrimonio cultural material e inmaterial e de dinamización do territorio: publicacións, guías, rutas patrimoniais, contidos audiovisuais… • Os eventos e festivais dos diferentes campos da cultura. No caso dos festivais audiovisuais, musicais e de artes escénicas, só poderá solicitarse apoio a través desta convocatoria para aqueles que: a) realicen programación de carácter non profesional (por exemplo, teatro amador ou artistas e grupos musicais non profesionais). b) realicen programación de carácter profesional mais cun orzamento menor a 10.000 euros. MODALIDADE B. Entidades de natureza veciñal (asociacións de veciñas e veciños, asociacións xuvenís, de amas de casa, da terceira idade, asociacións de mulleres rurais…). Apoiarase unicamente o desenvolvemento de proxectos e actividades de natureza sociocultural, dirixidos á dinamización comunitaria e á vertebración e cohesión social. Indicamos a modo de exemplo unha relación de actividades susceptibles de contaren con apoio económico: • Actividades relacionadas coa recuperación da historia, o patrimonio, a identidade e a memoria do territorio e das veciñas e veciños. • Actividades relacionadas coa información e difusión de contidos vinculados á veciñanza, a través de publicacións, revistas, libros, exposicións, contidos audiovisuais, soportes dixitais, etc. • Actividades relacionadas coa formación e/ou o lecer, como cursos, eventos, xornadas, etc sempre que os contidos sexan de carácter cultural. Están excluídos todos os indicados na base 4 desta convocatoria. Primaranse aqueles destinados a mellorar a convivencia veciñal e a fortalecer a relación, colaboración e integración da veciñanza. • Actividades de fomento da participación social (debates, mesas redondas, foros, etc). Primaranse os contidos relacionados coa sensibilización tanto de temas relacionados coa problemática específica de cada parroquia, barrio ou concello, como doutros temas relacionados co fomento de condutas cívicas vinculadas á igualdade de xénero, o respecto á diversidade cultural, lingüística, relixiosa, afectivo-sexual, etc. o apoio e atención a sectores con dificultades, a educación ou a convivencia interxeracional. En todos os casos primaranse as propostas orientadas ao desenvolvemento de proxectos sobre aquelas que simplemente desenvolvan actividades de carácter puntual e non se insiran no marco dun proxecto definido. MODALIDADE C. Entidades de natureza socioeducativa (ANPAS de centros educativos do ensino público, asociacións pedagóxicas, etc). Apoiaranse unicamente proxectos dirixidos á mellora do rendemento e das competencias educativas en colaboración coa contorna socioeducativa dos centros. Para este efecto entendemos por proxectos aqueles programas de actividades que comparten vinculación e coherencia temática, de obxectivos e de identidade en tanto conxunto. As actividades propostas deben integrar aprendizaxes e iniciativas que poidan ser accesíbeis en condicións de equidade para todo o alumnado. Admitiranse tamén, para alén das propostas dirixidas ao alumnado, iniciativas dirixidas á capacitación de nais e pais no desenvolvemento da súa función educativa. Quedarán excluídas desta convocatoria aquelas actividades que teñan carácter puntual e que non se insiran no marco dun proxecto definido. Apoiaranse, por tanto, programas unitarios de actividades que compartan vinculación e coherencia temática, de obxectivos e de identidade en tanto conxunto, e non se apoiarán actividades soltas ou illadas. Excepcionalmente poderán admitirse actividades puntuais de especial relevancia e actualidade que pola importancia da temática a tratar afecten á vida do centro educativo (acoso, conflitividade, etc). MODALIDADE D. Entidades de natureza social e/ou asistencial (entidades que realizan o seu labor de xeito prioritario no campo dos servizos sociais, o medio natural, a igualdade, a memoria histórica, a sensibilización e traballo en valores cívicos e o desenvolvemento territorial e socioeconómico) As entidades indicarán na súa solicitude de cal das catro modalidades forman parte. O Servizo de Cultura da Deputación procederá, caso de detectar escollas erróneas de modalidade por parte das entidades, á súa corrección e adscrición á modalidade axeitada. Ámbito temporal As actividades obxecto deste programa deben realizarse no período comprendido entre o 1 de xaneiro e o 31 de decembro de 2022. Base 3. Gastos subvencionables Apoiarase unicamente o desenvolvemento de proxectos culturais orientados á información e sensibilización social sobre o campo de traballo das entidades peticionarias e ao traballo cos seus destinatarios directos a través de contidos artísticos e culturais. Neste programa subvencionaranse unicamente os seguintes conceptos: A) Desenvolvemento de actividades, que inclúe: • as contratacións externas de servizos (monitores, relatores, profesorado, coordinador/a de actividades, etc) • a difusión das actividades (cartelería, materiais de imprenta, publicidade en medios, etc) • edición e publicación de libros, catálogos e outros soportes • os materiais funxibles precisos para a realización da actividade • o transporte necesario para a realización das actividades, en medios de transporte regular. B) Soldos e salarios e Seguridade Social do persoal contratado para a realización das actividades. C) Alugueiro de espazos para a realización das actividades. Se a entidade solicitante utiliza como espazo habitual das actividades o seu local en alugueiro e quere incluír este gasto anual como concepto de gasto subvencionable, deberá xustificar ese uso na memoria incluíndo na súa solicitude de subvención un mínimo de 20 actividades anuais que se van desenvolver nel, excluíndose do cómputo as de natureza interna (reunións da directiva, asembleas de socios e socias, ensaios, etc). Gastos subvencionables no programa FO203/2022: Consideracións con respecto aos gastos subvencionables: • No caso dos soldos e salarios e seguridade social, unicamente se terán en conta os do persoal contratado para as actividades subvencionadas. Indicarase para cada traballador/a e mes o importe bruto da nómina (na conta 640) xustificando mediante as nóminas correspondentes e o xustificante de pago desta. O importe da Seguridade Social con cargo á entidade (na conta 642) xustificado mediante o informe de “Cálculos globais do/a traballador/a”. • Na conta 607 “Traballos realizados por outras empresas” inclúense os traballos do proxecto encargados a outras empresas.3.1- Gastos excluídos: • Os gastos de carácter xeral da entidade (persoal e gastos correntes). • Os gastos de manutención, aloxamento e atención protocolarias; por iso, este tipo de gastos, tampouco poderán incluírse nos orzamentos que se presenten para calquera outra finalidade. • O material inventariable. • Os gastos financeiros. Base 4. Compatibilidades e exclusións As subvencións deste programa son compatibles con outras subvencións, axudas, ingresos ou recursos para a mesma finalidade, procedentes de calquera outra administración ou ente público ou privado, nacional, da Unión Europea ou de organismos internacionais. As entidades que opten por este programa poderán tamén obter subvención nos seguintes programas: FO204: Programa de subvencións a entidades sen ánimo de lucro para realizar investimentos culturais durante o ano 2022. FO223: Programa de subvencións a entidades sen ánimo de lucro para o apoio ao desenvolvemento de festivais audiovisuais, musicais e de artes escénicas na provincia da Coruña durante o ano 2022. Actividades excluídas: • Aquelas actividades que teñan carácter puntual e non se insiran no marco dun proxecto definido. Apoiaranse, por tanto, programas unitarios de actividades que compartan vinculación e coherencia temática, de obxectivos e de identidade en tanto conxunto, e non se apoiarán actividades soltas ou illadas. • Os eventos de carácter económico vinculados á recreación histórica (feiras históricas, mercados medievais e similares) ou á celebración gastronómica (festas, xornadas de degustación de produtos e similares). • As actividades de carácter non estritamente cultural, como viaxes de ocio (excursións, viaxes turísticos e similares) ou festas e celebracións de carácter veciñal (festas parroquiais, veciñais, gastronómicas…). • As actividades formativas non vinculadas directamente a contidos artísticos (mecanografía, informática, manualidades, labor de retallos, cociña…). • No caso das entidades solicitantes nas modalidades C (entidades de natureza socioeducativa) e D (entidades de natureza social e/ou asistencial), non se apoiarán nesta convocatoria aquelas actividades soltas ou illadas que non se insiran no marco dun proxecto definido. • As actividades deportivas, de promoción económica, de servizos sociais e de turismo. • As actuacións artísticas solicitadas dentro da Rede Cultural. • Os festivais musicais, audiovisuais e de artes escénicas que son obxecto específico do programa FO223. O programa FO223 esixe presentar unha solicitude de subvención de, no mínimo, 10.000 euros e esixe que a programación sexa de carácter profesional. Por iso, nesta convocatoria FO203 poderán presentarse solicitudes de subvención para festivais sempre que a cantidade solicitada sexa menor de 10.000 euros. E do mesmo xeito poderán presentarse á FO203 aquelas solicitudes para o apoio a festivais de carácter non profesional, aínda que neste caso o importe solicitado poderá superar os 10.000 euros. • Pola súa banda, os festivais de música coral, bandas de música populares, entidades de música e baile tradicional galego e formacións musicais de grande formato da provincia da Coruña contan co seu programa específico FO213, co cal quedan excluídos desta liña FO203 Base 5. Entidades solicitantes A presente convocatoria vai dirixida a entidades sen ánimo de lucro, con domicilio fiscal na provincia da Coruña, ou que acrediten que as actividades obxecto da subvención se realizarán no ámbito territorial desta provincia e que cumpran os requisitos desta convocatoria e os requisitos establecidos na Ordenanza xeral de subvencións e transferencias no momento de presentaren a solicitude. Non se admitirá máis dunha solicitude por persoa ou entidade. Co fin de que non se eluda o cumprimento deste límite, considerarase que existe só una persoa xurídica privada cando as persoas socias ou directivas sexan comúns en máis dun 50 por cento en dúas ou máis entidades nos termos establecidos na Lei xeral de subvencións e nas súas normas de desenvolvemento, así como as que puideren encaixar no concepto de grupo nos termos dispostos no Código de Comercio. Entidades excluídas: • As entidades titulares de museos, centros de interpretación ou bibliotecas e as fundacións (que teñen o programa específico FO200); as corais polifónicas, bandas de música populares, entidades de música e baile tradicional galego e formacións musicais de grande formato da provincia da Coruña (que teñen o programa específico FO213). Igualmente quedan excluídas as ANPAS de centros educativos privados. • Os colexios profesionais • Persoas ou entidades que foran sancionadas ou condenadas por resolución administrativa ou sentenza firme pola comisión de condutas discriminatorias nos termos dispostos na Lei orgánica 3/2007, do 22 de marzo, para a igualdade efectiva entre mulleres e homes, na Lei orgánica 1/2004, do 28 de decembro, de medidas de protección integral contra a violencia de xénero, así como no Decreto lexislativo 2/2015, do 12 de febreiro, polo que se aprobou o Texto refundido das disposicións legais da Comunidade Autónoma de Galicia en materia de igualdade. • Persoas ou entidades que utilicen na súa actividade linguaxe sexista ou empreguen a imaxe da muller como reclamo ou connotacións de tipo sexual ou denigrante segundo o disposto no Decreto lexislativo 2/2015, do 12 de febreiro. Base 6. Compromisos e obrigas específicas.6.1- As entidades solicitantes incluirán o logotipo da Deputación nos soportes de difusión das actividades subvencionadas facendo constar ao seu carón o texto: “Actividade subvencionada pola Deputación da Coruña”. 6.2 - As entidades terán, en lugar visible e na súa páxina web, a imaxe corporativa da Deputación da Coruña.6.3. - As entidades solicitantes, na difusión das actividades subvencionadas en redes sociais, deberán incluír ou etiquetar nas súas entradas aos perfís da Área de Cultura da Deputación: @DACCultura no TWITTER e https://www.facebook.com/daccultura/ no FACEBOOK.6.4.- As entidades solicitantes deberán ter sempre a súa páxina web oficial en lingua galega e o conxunto de soportes informativos e de difusión das súas actividades (folletos, carteis, cuñas de audio, programas de man, etc) deberán de estar sempre en lingua galega, sen que iso exclúa a posibilidade de utilizaren tamén outras linguas. Base 7. Valoración das solicitudes e concesión A concesión das subvencións realizarase mediante réxime de concorrencia competitiva e será aprobada por resolución da Presidencia, polo procedemento de concesión provisional/definitiva regulado nas bases xerais destas axudas. Para a revisión das solicitudes, o baremo e puntuación destas crearase unha Comisión Técnica, que estará composta por tres persoas expertas e de recoñecida traxectoria no ámbito cultural obxecto desta convocatoria, que non teñan relación con ningún dos solicitantes nin relación directa cos proxectos que se poidan presentar. Esta comisión poderá propoñer a exclusión de solicitudes por inadecuación argumentada destas ou falta de calidade mínima dos proxectos para os que se solicita a axuda. A selección das peticións e a contía das subvencións determinarase despois da consideración dos proxectos, de acordo cos baremos establecidos nesta convocatoria. A entidade deberá completar todos os apartados dos modelos da Memoria e do Dossier, para posibilitar a adecuada valoración das solicitudes. Non se terán en conta para o baremo -nin se fará requirimento deles- aqueles aspectos do Dossier e da Memoria non acreditados ou non informados debidamente pola entidade solicitante.7.1. CONCEPTOS DE VALORACIÓN COMÚNS ÁS CATRO MODALIDADES: 1. Coeficiente de financiamento derivado da solicitude: ata 10 puntos.2. Traxectoria, recursos e base social da entidade: ata 20 puntos. • Menos de 5 anos de actividade continuada, 2 puntos. • Entre 5 e 10 anos de actividade continuada, 3 puntos • Máis de 10 anos de actividade continuada, 5 puntos. • Entre 26 e 50 persoas asociadas, 2´5 puntos. • Entre 51 e 100 persoas asociadas, 5 puntos. • Entre 101 e 150 persoas asociadas, 7´5 puntos. • Máis de 151 persoas asociadas: 10 puntos. • A entidade conta con local en propiedade ou en alugueiro, 2 puntos. • A entidade pon o seu local (en propiedade ou alugueiro) a disposición doutras entidades de forma gratuíta, 3 puntos. Indicarase a que entidades, en que datas e para que usos.3. Ferramentas de difusión, impacto social e acceso aberto ao traballo da entidade: ata 20 puntos. • A entidade conta con páxina web e perfís de redes sociais actualizados para a difusión e recollida de toda a actividade realizada: ata 5 puntos.2 puntos se a entidade conta con páxina web propia, 3 puntos se ademais a web usa o dominio. gal como dominio principal.1 punto por cada perfil en redes sociais. Indicarase o enlace á web e aos perfís. Caso contrario, non se contabilizará este apartado. • A entidade presenta un documento PDF coa relación de ligazóns ou referencias á presenza en medios de comunicación acadada no ano anterior: ata 5 puntos. Caso contrario, non se contabilizará este apartado. • A entidade conta con algún tipo de publicación periódica (revista, boletín, etc) en formato físico e lingua galega: 5 puntos. A entidade presentará un documento PDF que acredite este particular, coa reprodución das portadas e índices das publicacións. Caso contrario, non se contabilizará este apartado. • A entidade comparte ou permite o acceso público, a través da súa web, ás memorias dos proxectos e iniciativas, materiais editados, etc: 5 puntos. Indicarase o enlace directo ao apartado da web en que figure esta documentación. Caso contrario, non se contabilizará este apartado.7.2. CONCEPTOS DE VALORACIÓN ESPECÍFICOS DE CADA MODALIDADE: A puntuación total obtense da suma dunha puntuación directa, de acordo cos seguintes datos de valoración específicos e unha puntuación obtida na valoración da Comisión Técnica. MODALIDADE A. Entidades de natureza cultural. • Natureza sociocultural, diversificación e estabilidade das liñas de traballo da entidade: ata 20 puntos. • A entidade conta con grupo estable de persoas no campo das artes escénicas ou musicais (exemplos: grupo de teatro, grupo coral, formación musical…), 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade edita unha publicación periódica e/ou conta con grupo estábel de persoas no campo da lectura, o libro e/ou a edición (exemplos: edición de libros, revistas, funcionamento de club de lectura, organización de obradoiros de escrita literaria…), 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. Non se contabilizarán neste apartado a publicación de folletos, programas ou elementos de difusión de actividades. • A entidade conta con grupo estable de persoas no campo da imaxe, as artes plásticas e o audiovisual (exemplos: a entidade conta con espazo e programación expositiva habitual, con grupo estable de creación audiovisual, artístico e/ou fotográfico…), 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade conta con grupo estable de persoas no campo do patrimonio material e/ou inmaterial (exemplos: grupo estable de divulgación patrimonial, con rutas ou visitas guiadas habituais.), 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade conta con grupo estable de persoas no campo do pensamento, a historia e o debate social (exemplos: grupo de recuperación da memoria local, grupo de debate e equivalentes), 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • Interese da proposta presentada, valorado por unha comisión técnica de persoas expertas no ámbito cultural e alleas á Deputación: ata 30 puntos. Valoraranse os seguintes aspectos: A) O interese cultural da proposta, ata 15 puntos. B) O impacto sociocultural, os destinatarios e as estratexias de creación de públicos previstas na proposta, ata 15 puntos. A Comisión Técnica, no informe técnico correspondente, valorará os puntos A e B, derivados do documento ( Memoria explicativa da actividade para a que solicita a subvención), mais igualmente terá en conta a información que cada entidade traslada no documento ( Dossier: explicativo da natureza e traxectoria da entidade solicitante). MODALIDADE B. Entidades de natureza veciñal. • Natureza sociocultural, diversificación e estabilidade das liñas de traballo da entidade: ata 20 puntos. • A entidade solicitante acredita o desenvolvemento de proxectos e actividades no ano anterior relacionadas coa recuperación da identidade e da memoria veciñal e/ou coa información e difusión de contidos relacionados directamente coa veciñanza, a través de publicacións, revistas, libros, exposicións, contidos audiovisuais, soportes dixitais, etc.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior que tiveron en conta a perspectiva de xénero, o apoio á normalización social da lingua galega, o respecto ao entorno e coñecemento e valoración do medio ambiente e o patrimonio natural ou a atención e apoio á integración de persoas con dificultades.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior centrados na mellora da convivencia veciñal, as relacións interxeracionais e no fortalecemento da relación, colaboración e integración da veciñanza.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de actividades de fomento do debate e/ou a participación social da veciñanza no ano anterior, a través de debates, foros, mesas redondas, etc.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita a xestión directa dalgún espazo ou recurso de uso e interese social e accesible ao conxunto da veciñanza.4 puntos Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • Interese da proposta presentada, valorado por unha comisión técnica de persoas expertas no ámbito cultural e alleas á Deputación: ata 30 puntos. Valoraranse os seguintes aspectos: A) O interese cultural da proposta, ata 15 puntos. B) O impacto sociocultural e comunitario da proposta, ata 15 puntos. A Comisión Técnica, no informe técnico correspondente, valorará os puntos A e B, derivados do documento ( Memoria explicativa da actividade para a que solicita a subvención), mais igualmente terá en conta a información que cada entidade traslada no documento ( Dossier: explicativo da natureza e traxectoria da entidade solicitante). MODALIDADE C. Entidades de natureza socioeducativa. • Natureza sociocultural, diversificación e estabilidade das liñas de traballo da entidade e do proxecto para o que se solicita apoio: ata 20 puntos. • A entidade solicitante acredita o desenvolvemento de proxectos e actividades no ano anterior que incluíron estratexias dirixidas a persoas en situación de especial vulnerabilidade social e/ou educativa.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior que tiveron en conta a perspectiva de xénero: 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior que tiveron en conta o apoio á diversidade cultural e á normalización social da lingua galega.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior que abordaron o coñecemento e valoración do medio ambiente, o patrimonio natural e o respecto e coñecemento do contorno.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de actividades formativas no ámbito sociopedagóxico no ano anterior dirixidas á formación do profesorado.4 puntos Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • Interese do proxecto presentado, valorado por unha c omisión técnica de persoas expertas no ámbito cultural e alleas á Deputación: ata 30 puntos. Avaliarase polo seu grao de elaboración, concreción e coherencia cos seus propios obxectivos e coa finalidade da propia convocatoria. Desagregarase en: A) Grao de calidade en termos de elaboración e concreción do proxecto (obxectivos, actividades e plan de traballo). Ata 10 puntos. B) Grao de calidade en termos de coherencia e interese cultural das actividades. Ata 10 puntos. C) Presenza de elementos innovadores na proposta de contidos, na metodoloxía ou nos recursos utilizados para o desenvolvemento do proxecto. Ata 10 puntos. A Comisión Técnica, no informe técnico correspondente, valorará os puntos A e B, derivados do documento ( Memoria explicativa da actividade para a que solicita a subvención), mais igualmente terá en conta a información que cada entidade traslada no documento ( Dossier: explicativo da natureza e traxectoria da entidade solicitante). MODALIDADE D. Entidades de natureza social e/ou asistencial. • Natureza sociocultural, diversificación e estabilidade das liñas de traballo da entidade e do proxecto para o que se solicita apoio: ata 20 puntos. • A entidade solicitante acredita o desenvolvemento de proxectos e actividades no ano anterior centrados no ámbito da inclusión social e no apoio a persoas e colectivos en risco de exclusión.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita que no desenvolvemento dos seus proxectos e actividades no ano anterior tivo en conta a perspectiva de xénero, a normalización social da lingua galega, o respecto á diversidade cultural, lingüística, relixiosa ou afectivo-sexual ou o coñecemento e valoración do medio ambiente e do patrimonio natural.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior cuxa finalidade principal fose o apoio na atención a persoas e familiares destas afectadas por unha discapacidade física, intelectual ou sensorial; unha enfermidade mental, neurolóxica, dexenerativa ou unha enfermidade crónica, incluíndo as “enfermidades raras”. 4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior centrados na sensibilización social nos ámbitos das actitudes cívicas, os valores democráticos e o respecto aos dereitos humanos.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • A entidade solicitante acredita o desenvolvemento de proxectos e actividades no ano anterior centrados no desenvolvemento socioeconómico do territorio.4 puntos. Demostrarase a través da presentación en PDF dun Dossier específico: que inclúa información clara e contrastable para poder comprobar a súa existencia. Caso contrario, non se contabilizará este apartado. • Interese do proxecto presentado, valorado por unha comisión técnica de persoas expertas no ámbito cultural e alleas á Deputación: ata 30 puntos. Avaliarase polo seu grao de elaboración, concreción e coherencia cos seus propios obxectivos e coa finalidade da propia convocatoria. Desagregarase en: A) Grao de calidade en termos de elaboración e concreción do proxecto (obxectivos, actividades e plan de traballo). Ata 10 puntos. B) Grao de calidade en termos de coherencia e interese cultural das actividades. Ata 10 puntos. C) Presenza de elementos innovadores na proposta de contidos, na metodoloxía ou nos recursos utilizados para o desenvolvemento do proxecto. Ata 10 puntos. A Comisión Técnica, no informe técnico correspondente, valorará os puntos A e B, derivados do documento ( Memoria explicativa da actividade para a que solicita a subvención), mais igualmente terá en conta a información que cada entidade traslada no documento ( Dossier: explicativo da natureza e traxectoria da entidade solicitante). Base 8. Prazo de xustificación. A xustificación poderá presentarse a partir do día seguinte á publicación da resolución de concesión definitiva das subvencións no BOP. O prazo para a xustificación das subvencións rematará o día 31 de marzo de 2023, ás 14:00 horas. Disposición adicional primeira A presentación dunha solicitude de subvención supón a aceptación das correspondentes bases reguladoras. Disposición adicional segunda En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación.3-ANEXO DOCUMENTACIÓN ANEXO I- Documentación da solicitude. Documentación xeral • Declaración de estar legalmente constituída antes de presentar a solicitude, de dispor de estatutos debidamente inscritos no rexistro público correspondente e adaptados á lexislación vixente. • Certificación do acordo de solicitude e do nomeamento da persoa representante para a relación coa Deputación • Acreditación da delegación da Presidencia ou persoa en quen delegue na que se especifique o alcance desta delegación. • Solicitude de autorización, se procede, en caso de que a persoa solicitante concerte a execución total ou parcial da actividade ou proxecto subvencionado con persoas físicas ou xurídicas vinculadas á entidade, (segundo o disposto no artigo 29.7, d, da Lei xeral de subvencións e artigo 68 do Regulamento desta Lei aprobado por RD 887/20016, do 21 de xullo) • No caso de que algunha das actividades que execute a entidade solicitante implique o contacto habitual con menores de idade, certificación de que comprobou que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como trata de seres humanos. Igualmente, para o persoal que se incorpore con posterioridade ás actividades subvencionadas, compromiso de facer a comprobación a que se refire este apartado. • No caso de que a realización das actividades non implique o contacto habitual con menores de idade, deberán achegar unha certificación da entidade neste senso. • No caso de asociacións, certificación do número de socios/as da entidade. • Autorización á Deputación para obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordenar os pagamentos das subvencións. • Declaración de que non presenta máis dunha solicitude por entidade na mesma convocatoria. • Declaración de non estar incursa en ningunha das prohibicións establecidas no artigo 10 da Lei 9/2007, do 13 de xuño, de subvencións de Galicia. • Declaración do emprego da lingua galega na presentación, desenvolvemento e difusión social do proxecto. Documentación específica: • Estatutos da entidade adaptados á lexislación vixente, nos que conste a inscrición no rexistro público correspondente • Acreditación da propiedade ou alugueiro de local, caso de existir • Declaración da disposición gratuíta do seu local a outras entidades • Dossier informativo da entidade solicitante • Memoria das actividades que se van subvencionar • Importe da subvención e orzamento • PDF co Dossier específico para valoración de cada modalidade • PDF coa relación de ligazóns ou referencias á presenza en medios de comunicación acadada no ano anterior • PDF coa reprodución das portadas e índices das publicacións periódicas Os documentos que se citan a continuación deberán conter a seguinte información: • DOSSIER INFORMATIVO DA ENTIDADE SOLICITANTE: As entidades solicitantes presentarán un Dossier Informativo que, seguindo directamente o esquema de valoración das solicitudes indicado na base 7 das bases específicas desta convocatoria, conterá os seguintes aspectos: A) Tipo de entidade (marcar unicamente unha opción) • Entidades de natureza cultural (asociacións culturais e entidades que teñan o seu carácter cultural debidamente acreditado no seus estatutos). • Entidades de natureza veciñal (asociacións de veciñas e veciños, asociacións xuvenís, asociacións de mulleres rurais…) • Entidades de natureza educativa (ANPAS de centros educativos públicos, asociacións sociopedagóxicas). • Entidades de natureza social e asistencial (entidades que realizan o seu labor de xeito prioritario no campo dos servizos sociais) O Servizo de Cultura da Deputación procederá, caso de detectar escollas erróneas de modalidade por parte das entidades, á súa corrección e adscrición á modalidade axeitada. B) Traxectoria, recursos e base social da entidade: • ano de fundación • número de anos en funcionamento • número de persoas asociadas • a entidade conta ou non con local en propiedade ou alugueiro C) Natureza sociocultural, diversificación e liñas de traballo da entidade, indicando o seguinte: • as principais liñas de acción da entidade • a relación dos grupos de traballo internos, caso de existiren • relación e descrición breve dos proxectos máis relevantes realizados no último ano D) Ferramentas de difusión, impacto social e acceso aberto ao traballo da entidade: • Indicación da páxina web e dos perfís en redes sociais presentando os enlaces directos. • Informe de medios das actividades realizadas no ano anterior. • Relación das publicacións periódicas (boletín, revista, etc) da entidade. • Explicación da política da entidade en relación co acceso público aos seus traballos, memorias, proxectos, etc (traballo en código aberto). • MEMORIA DAS ACTIVIDADES QUE SE VAN SUBVENCIONAR: As entidades solicitantes presentarán unha Memoria explicativa da actividade para a que se solicita subvención, seguindo directamente o esquema de valoración das solicitudes indicado na base 7 da parte específicas desta convocatoria: A) Características e interese cultural da proposta. • Nome do proxecto e relación enumerada e detallada das actividades que se van desenvolver e para as que se solicita subvención. • Obxectivos que se perseguen. • Calendario das actividades. B) Destinatarios e impacto sociocultural e comunitario • Colectivos e persoas destinatarias. • Descrición do labor de colaboración da entidade solicitante con outras entidades sociais e culturais no desenvolvemento das actividades para as que se solicita subvención. Indicarase como se concreta a colaboración en cada caso. • Explicación da natureza e impacto sociocultural das actividades (número de persoas asistentes ou participantes, traballo con colectivos de especial interese social, etc). • Estratexias e ferramentas de difusión das actividades e de creación de públicos, se for o caso. • Se a entidade solicitante utiliza como espazo habitual das actividades o seu local en alugueiro e quere incluír este gasto anual como concepto de gasto subvencionable, deberá xustificar ese uso na memoria incluíndo na súa solicitude de subvención un mínimo de 20 actividades anuais que se van desenvolver nel, excluíndose do cómputo as de natureza interna. IMPORTE DA SUBVENCIÓN E ORZAMENTO. A entidades solicitantes presentarán neste apartado: 1- O orzamento estimado dos gastos derivados da realización da actividade, desagregado por conceptos.2- O importe da subvención solicitada, que non poderá superar o 80% do orzamento de gastos.3. - Unha declaración doutras subvencións ou axudas públicas ou privadas concedidas ou solicitadas para o mesmo obxecto. ANEXO II-Documentación da xustificación Documentación xeral • Certificación dos gastos realizados. No caso de entidades públicas beneficiarias, este documento terá o carácter de certificación expedida polo órgano responsable da contabilidade; nas restantes entidades deberá asinalo conxuntamente a persoa que exerza as funcións financeiras ou de tesourería e a persoa que exerza a representación legal da entidade respectiva. • Relación detallada de todos os ingresos concedidos por outras administracións públicas ou entidades privadas para o mesmo obxecto, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto. No caso de entidades públicas beneficiarias, este documento deberá ter o carácter de certificación expedida polo órgano responsable da contabilidade; no caso de persoas beneficiarias privadas, deberán asinalo as persoas que exerzan a responsabilidade de tesourería e a representación legal da entidade. • Declaración de non ter pendente de xustificación ningunha outra axuda da Deputación na que xa rematara o prazo para a presentación de xustificantes • A entidade indicará se está ou non exenta do IVE e se está suxeita á regra de rateo a porcentaxe deducible, xa que só poderá terse en conta o cargo co dito imposto cando sexa soportado pola entidade e na porcentaxe que non fora deducible. • Certificación dos datos bancarios da entidade, segundo o modelo aprobado pola Deputación da Coruña. En caso de que estes datos xa consten no ficheiro de terceiros da Deputación, non resultará preciso achegar este documento • Unha certificación (entidades públicas) ou declaración (persoas privadas) dos medios polos que se lle deu publicidade á subvención concedida, segundo o formato esixido en cada convocatoria, achegando unha proba documental ao respecto. • No caso de que o gasto sexa superior a 15.000 € ( IVE excluído) no caso da prestación de servizos ou subministracións ou superior a 40.000 € (IVE excluído) nos contratos de obras, nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas, deberá achegar os tres orzamentos solicitados, e a motivación da contratación da empresa seleccionada. Documentación específica • Memoria das actividades realizadas na anualidade, que conterá como mínimo os seguintes aspectos: actividades desenvoltas, temporalización, ámbito territorial, cuantificación e perfil dos participantes, resultados obtidos. • No suposto de que a subvención se xustifique con gastos de persoal, indicarase, para cada traballador/a e mes, o importe bruto da nómina e o importe da seguridade social con cargo á entidade. Neste caso, a entidade deberá achegar a correspondente autorización individual asinada por cada traballador/a con salario subvencionado, para a cesión á Deputación da Coruña dos datos persoais relacionados co seu contrato de traballo. • Se a entidade utiliza como espazo habitual das actividades o seu local en alugueiro e quere incluír este gasto anual como concepto de gasto subvencionable, deberá xustificar ese uso na memoria, incluíndo un mínimo de 20 actividades anuais desenvoltas nel, excluíndose do cómputo as de natureza interna (reunións da directiva, asembleas de socios e socias, ensaios, etc). • Acreditación da inclusión do logotipo da Deputación e uso da lingua galega nos soportes de difusión das actividades subvencionadas e da obriga de incluír en lugar visible e na súa páxina web a imaxe corporativa da Deputación da Coruña. A Coruña, 20 de xaneiro de 2022. O presidente, A secretaria, Valentín González Formoso Amparo Taboada Gil